Aurelián

Aurelián (en latín Lucius Domitius Aurelianus), estió un emperador de l'Imperio Romano, dende l'anyo 270 dica setiembre u octubre de l'anyo 275. Ye naixito o 9 de setiembre de l'anyo 214 u 215 y morió en Caenophrurium (Tracia) en septiembre u octubre de l'anyo 275.

Mientres o suyo mandato habió de luitar contra diferents pueblos barbaros (vandalos, alamans y godos principalment), y contra a secesión de territorios de l'imperio (L'Imperio de Palmira de Zenobia y l'Imperio Galo de Tetrico). Encara que bels territorios perifericos se perdioron pa cutio (Dacia), consiguió aturar a entrata d'os barbaros y reunificar l'imperio.

Dió un empentón a lo culto a Sol invictus como principal dios en o panteón romano, o que representaba una reforma relichiosa d'o politeísmo romano; estatuyó que se celebrás o día de Sol invictus o 25 d'aviento.

 Campanya contra os alamans 
En l'anyo 271 os alamans invadioron Italia entrando en a Plana Padana y saqueyando ciudaz, plegoron a trescruzar o Po y ocupar Placentia. Alavez Aurelián yera en Panonia luitando contra os vandalos y habió d'entrar a escape en Italia. Os alamans lo derrotoron en chinero de l'anyo 271 en a Batalla de Placentia y bi habió pavor en Roma por a posible plegata d'os barbaros. Manimenos Aurelián consiguió vencer-los en a Batalla de Fano y d'una traza decisiva en a Batalla de Pavía. Dimpués construyió una nueva muralla en Roma, os Muros d'Aurelián.

 Campanya contra os godos y evacuación de Dacia 
Os godos presionaban a los romanos en a Dacia romana y en o mesmo Danubio. L'emperador Aurelián derrotó a los godos en l'anyo 271, mató a lo suyo lider Cannabaudes, y a l'igual que Claudio II prenió o títol de gloria Gothicus Maximus por as exitosas campanyas contra ixe pueblo.

Manimenos prenió a decisión d'abandonar a provincia de Dacia por estar muito dificil y cara d'esfender. A evacuación se fació entre os anyos 271 y 272. Os godos podioron ocupar ya tota Dacia. Encara ye polemico si a mayoría d'os dacorromanos fuoron evacuatos u a mayoría se i quedoron.

Con a chent que evacuó Aurelián organizó una nueva provincia con nombre "Dacia" adintro d'o territorio de l'antiga Moesia, a Dacia Aureliana con capital en Serdica, (dimpués d'una reorganización este territorio se dició Dacia ripensis).

 Mencions en fuents aragonesas 
Ye mencionato en a traducción aragonesa de "Historia Romana" acomandata por Chuan Ferrández d'Heredia on lo comparan con Valentinián II:

En "Historias contra los paganos" mencionan a retirada romana de Dacia:

 Vinclos externos 

Categoría:Emperadors romanos
Categoría:275 (muertes)